ཁྲི་སྲོང་གིས་བོན་བསྣུབ་སྐབས་གྱེར་སྤུངས་ཆེན་པོས་གསེར་ཛྭ་འཕངས་ནས་རྒྱལ་པོ་སྙུང་པའི་ལོ་རྒྱུས་རྒྱས་པ་བོན་གྱི་བསྟན་འབྱུང་རྒྱལ་རབས་རྣམས་སུ་གསལ་བ་ལྟར།འདིར་རྫོགས་པ་ཆེན་པོ་ཞང་ཞུང་སྙན་རྒྱུད་ཀྱི་བོན་མ་ནུབ་པའི་གཏན་ཚིགས་ལས་གསལ་བའི་ཛྭ་ཡི་ནུས་པ་དང་ཁྱད་དབྱེ་སྐོར་ཞིག་གླེང་ན།དེའང་དེ་ཉིད་ལས།ཞང་ཞུང་རྒྱལ་པོའི་ཁབ་ཆེན་མ་ཁྱུང་ཟ་མཚོ་རྒྱལ་དེས།བོད་ཀྱི་རྒྱལ་པོ་ལ་ཐུགས་ཀྱི་བརྣག་པ་སྐྱེས་ནས།གྱེར་སྤུངས་སྣང་བཞེར་ལོད་པོ་སྤྱན་དྲངས།ཟ་འོག་དགུ་རིམ་གྱི་གདན་བཏིངས།དར་དཀར་ཤ་བ་རིས་ཀྱི་གུར་ཕུབ།འབྲས་ཆང་དིང་པ་དྲངས།བདའ་དགུ་དང་འདོད་དགུ་ནི་ཕུལ།གདུང་པའི་མཆི་མ་ཁྲག་ཏུ་གཏིགས་ནས་ཞུས་པ།བོན་སྐྱོང་རྒྱལ་པོ་ནི་བཀྲོངས།བོན་ཁྲིམས་དར་གྱི་མདུད་པ་ནི་ཞིག།རྒྱལ་ཁྲིམས་གསེར་གྱི་གཉའ་ཤིང་ནི་ཆག།བོན་ཁམས་སིལ་བུར་སོང་།གཡུང་དྲུང་བོན་གྱི་བསྟན་པ་ནི་ནུབ།འདི་ལྟ་བུའི་དུས་བྱུང་པས།ཐུགས་ཀྱི་བརྣག་པ་ཞུ་འཚལ་ཞུས་པས།སྣང་བཞེར་ལོད་པོའི་ཞལ་ནས།ང་ལ་སྤུ་བྱ་བ་གསེར་སྲང་གཅིག་ལ་ལོ་གསུམ་བསྒྲུབས་ནས་བཏང་ན།བོད་ཁམས་རླུང་གིས་འཁྱེར་བ་ཡོད་པ་འདི་བྱའམ།ཁྱུང་བྱ་བ་གསེར་སྲང་ཕྱེད་ལ་ཟླ་བ་གསུམ་བསྒྲུབས་ནས་བཏང་ན།ཡར་ལུང་སོགས་ཀ་ཁྲི་སྲོང་སྡེ་བཙན་འཁོར་དང་བཅས་པ་ཕུང་པ་ཡོད་པ་དེ་བྱའམ།རྔུབ་བྱ་བ་གསེར་ཞོ་གཅིག་ལ་ཞག་བདུན་བསྒྲུབས་ནས་བཏང་ན།རྒྱལ་པོ་ཉིད་སོད་པ་ཡོད་པ་འདི་བྱའམ།གསུངས་པས།མཚོ་རྒྱལ་གྱི་ཞལ་ནས་རྔུབ་མཛད་པར་འཚལ་ལོ་ཞུས་པས།གྱེར་སྤུངས་ཆེན་པོ་ད་རོག་མཚོ་གླིང་ལ།དར་དཀར་ཤ་བ་རིས་ཀྱིས་གུར་ཕུབ།ཟ་འོག་དགུ་རིམ་གྱི་གདན་ལ་བཞུགས་ནས།ཞག་བདུན་བསྒྲུབས་ནས།གསེར་ཞོ་གཅིག་གསུམ་དུ་བཅད་ནས།སུམ་ནམ་གཅིག་སྲོད་ལ་འཕང་པས།ཡར་ལུང་ཤམ་པོའི་མགུར་གྱི་མཚོ་ལ་རྒྱབ་ནས།མཚོ་སྐམས་ཀླུ་བྲོས།ཡར་ལུང་མཚོ་སྐམས་བྱ་བ་ཡོད་དོ།།སུམ་ནམ་གཅིག་ནམ་ཕར་ཕྱེད་ཚུར་ཕྱེད་ལ་འཕང་པས།སོག་ཁ་སྤུན་པོའི་རི་ལ་ཤ་བ་བདུན་ཉལ་བ་ལ་རྒྱབ་ནས།གཉིས་ཤི་ལྔ་རེངས་པས།ཤ་བ་རིང་ཀྱི་རི་བྱ་བ་ཡོད་དོ།།སུམ་ནམ་གཅིག་ཐོ་རངས་འཕང་པས།སྐུ་མཁར་བྱི་བ་སྟག་རྩེ་ལ་རྒྱབ་ནས།རྒྱལ་པོ་སྙུང་གིས་ཟིན་ནོ།།རྒྱལ་པོ་རིག་པ་ཅན་དེས་ཞལ་ནས།གཡུང་དྲུང་བོན་གྱི་བསྟན་པ་བསྣུབས་བོན་སྐྱོང་རྒྱལ་པོ་བཀྲོངས།ད་ནང་ཐོ་རངས་ཙྭོ་འོང་ལུགས་ཀྱིས།གྱེར་སྤུངས་ཆེན་པོ་ཐུགས་ཁྲོས་པ་ཡིན་པས།གསེར་ཕྱེ་འབྲོང་རུ་གང་ཁྱེར་ལ།མི་རྟ་བརྒྱ་ཐམས་པ་ཆོས་ཤིག།གྱེར་སྤུངས་དེ་ལ་ང་གསོ་བའི་ཐབས་ཡོད་དོ།།ཞེས་སོགས་ཀྱིས་ཤེས་ནུས།